REGOLAMENT TAL-KUMMISSJONI (KE) Nru 71/2009
tat-23 ta’ Jannar 2009
li jiffissa l-kwantità ta' qamħirrum disponibbli għall-intervent fil-fażi 2 tas-sena tas-suq 2008/2009
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1),
Wara li kkunsidrat ir-Regolament tal-Kummissjoni (KE) Nru 687/2008 tat-18 ta’ Lulju 2008 li jistabbilixxi l-proċeduri għall-pussess ta’ ċereali mill-aġenziji tal-intervent u li jippreskrivi l-metodi tal-analiżi sabiex jistabbilixxu l-kwalità fiċ-ċereali (2), u b'mod partikolari t-tieni inċiż tal-Artikolu 3(2) tiegħu,
Billi:
(1)
L-Artikolu 3 tar-Regolament (KE) Nru 687/2008 jistabbilixxi r-regoli għall-allokazzjoni tal-kwantitajiet ta' qamħirrum eliġibbli għall-intervent, għas-sena tas-suq 2008/2009. L-allokazzjoni ssir f'żewġ fażijiet, imsejħa “l-fażi 1” u “l-fażi 2”.
(2)
Il-kwantità globali ta’ qamħirrum offerta għall-intervent matul il-fażi 1, li damet mill-1 ta’ Awwissu sal-31 ta’ Diċembru 2008, ma qabżitx il-limitu stabbilit bl-Artikolu 11(1), it-tieni inċiż, il-punt a), tar-Regolament (KE) Nru 1234/2007. Jeħtieġ għalhekk li tiġi ppubblikata l-kwantità ta' qamħirrum li tista' tiġi offruta għall-intervent fil-fażi 2 tas-sena tas-suq 2008/2009.
(3)
Skont l-Artikolu 3(1), it-tielet inċiż, tar-Regolament (KE) Nru 687/2008, il-fażi 2 tibda mill-għada li l-Kummissjoni tippubblika f’Il-Ġurnal Uffiċjali tal-Unjoni Ewropea l-kwantità li tkun għadha disponibbli għall-intervent għal dik il-fażi. Dan il-jum huwa l-ewwel jum għat-tressiq ta’ offerti fl-Istati Membri kollha, u din il-fażi tintemm l-aktar tard fit-30 ta’ April fil-Greċja, fi Spanja, fl-Italja u fil-Portugall, fit-30 ta’ Ġunju fl-Isvezja u fil-31 ta’ Mejju fl-Istati Membri l-oħra. Jeħtieġ għalhekk li jkun provdut li dan ir-Regolament għandu jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea,
ADOTTAT DAN IR-REGOLAMENT:
Artikolu 1
Il-kwantità ta’ qamħirrum li tista’ tkun offruta għall-intervent matul il-fażi 2 tas-sena tas-suq 2008/2009 skont l-Artikolu 3 tar-Regolament (KE) Nru 687/2008, hija ta’ 172 377 tunnellata.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jornbot fl-intier tiegħu u japplika direttament fl-Istati Membri kollha.
Magħmul fi Brussell, 23 ta’ Jannar 2009.